Document ID: /roh_data/filtered/fineweb-2-filterrobots_roh.jsonl.gz/18792

Fin ussa passava anc ina suletta lingia d'electricitad da tensiun media tras tut la Val Müstair. Cun ina nova lingia vuless il PEM realisar fin il 2017 in conduct circular. Quel segirescha che la forza electrica na vegnia betg interrutta e circulescha en avegnir en furma d'anè.
Per colliar e gestiunar il nov conduct circular han ins fabritgà tschintg novas staziuns da transfurmaturs. Quests transfurmaturs vegnian survegliads d'in singul computer e quai tras ina lingia da fibra da vaider.
Nizzegiar la fibra da vaider anc per datas communalas
La capacitad da questa fibra da vaider è gronda. Ed uschia vul il PEM anc quest onn colliar en in emprim pass tut las gestiuns communalas. Cun la finamira da centralisar las datas cun in server central, spargnassan ins tenor Clà Filip Pitsch, manader dal PEM, ina massa da raps.
Anc auters astgan profitar da la rait
En ina segunda etappa vuless il PEM era colliar l’Ospital Val Müstair, las scolas communalas e la Biosfera Val Müstair. Tut tenor interess stess questa tecnica a disposiziun anc era per firmas pli grondas. La colliaziun en chasadas privatas è dentant pel mument betg prevesida. Quai ord motivs finanzials, uschia Pitsch.
RR actualitad 12:00